**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «****Ο περί Εταιρειών (Τροποποιητικός) (Αρ. 2) Νόμος του 2023»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Νίκος Σύκας Ηλίας Μυριάνθους

Κώστας Κώστα Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή από τους κ. Ηλία Μυριάνθους εκ μέρους της ΕΔΕΚ Σοσιαλιστικό κόμμα, Κυριάκο Χατζηγιάννη, βουλευτή εκλογικής περιφέρειας Αμμοχώστου, Νίκο Σύκα, βουλευτή εκλογικής περιφέρειας Λεμεσού, Νίκο Γεωργίου, βουλευτή εκλογικής περιφέρειας Αμμοχώστου, και Πανίκο Λεωνίδου, βουλευτή εκλογικής περιφέρειας Λεμεσού, σε τρεις συνεδρίες της, που πραγματοποιήθηκαν στις 10 Οκτωβρίου και την 21η Νοεμβρίου 2023 και στις 30 Ιανουαρίου 2024.

Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Οικονομικών, του Υπουργείου Ενέργειας, Εμπορίου και Βιομηχανίας, του Τμήματος Εφόρου Εταιρειών και Διανοητικής Ιδιοκτησίας του ίδιου υπουργείου, της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου, του Συνδέσμου Εγκεκριμένων Λογιστών Κύπρου (ΣΕΛΚ), του Συνασπισμού Μικρών Επιχειρήσεων και Αυτοεργοδοτουμένων (ΣΥΜΕΑ), της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ) και της Παγκύπριας Οργάνωσης Βιοτεχνών Επαγγελματικών Καταστηματαρχών (ΠΟΒΕΚ).

Το Συμβούλιο Οικονομίας και Ανταγωνιστικότητας Κύπρου, παρ’ όλο που κλήθηκε, δεν παρευρέθηκε στις συνεδρίες της επιτροπής.

Σημειώνεται ότι στο στάδιο της εξέτασης της πρότασης νόμου παρευρέθηκαν επίσης τα μέλη της επιτροπής κ. Αβέρωφ Νεοφύτου, Γιαννάκης Γαβριήλ, Πανίκος Λεωνίδου, Χρύσης Παντελίδης και Μιχάλης Γιακουμή.

Σκοπός της πρότασης νόμου είναι η τροποποίηση του περί Εταιρειών Νόμου, ώστε το ανώτατο όριο της συνολικής χρηματικής επιβάρυνσης που επιβάλλεται σε εταιρεία σε περίπτωση που παραλείψει να παραδώσει την ετήσια έκθεσή της στον Έφορο Εταιρειών και Διανοητικής Ιδιοκτησίας εντός της προβλεπόμενης στον εν λόγω νόμο προθεσμίας να μειωθεί από τα πεντακόσια ευρώ (€500) που ισχύει σήμερα στα εκατό πενήντα ευρώ (€150).

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση αυτής ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σύμφωνα με τα στοιχεία που κατατέθηκαν στην επιτροπή, την αιτιολογική έκθεση που συνοδεύει την πρόταση νόμου και τους εισηγητές αυτής, η αναγκαιότητα της προτεινόμενης ρύθμισης προκύπτει ειδικότερα από την αδυναμία μεγάλου αριθμού μικρομεσαίων επιχειρήσεων να ανταποκριθούν έγκαιρα στην υποβολή της ετήσιας έκθεσης, επειδή μαζί με αυτήν οφείλουν να υποβάλλουν και τους εξελεγμένους λογαριασμούς εκάστης εταιρείας για το έτος που προηγείται του έτους καταχώρισης της ετήσιας έκθεσης, η ετοιμασία των οποίων συχνά ολοκληρώνεται μετά την παρέλευση της προθεσμίας καταχώρισης της ετήσιας έκθεσης. Εξαιτίας αυτού, οι εταιρείες οδηγούνται σε εκπρόθεσμη καταχώριση των ετήσιων εκθέσεών τους και συνακόλουθα υφίστανται την προαναφερθείσα χρηματική επιβάρυνση.

Η εκπρόσωπος του Υπουργείου Ενέργειας, Εμπορίου και Βιομηχανίας διαφώνησε με τις πρόνοιες της πρότασης νόμου, υποστηρίζοντας ότι το μέγιστο ύψος της συνολικής χρηματικής επιβάρυνσης πρέπει να παραμείνει στο ποσό των πεντακοσίων ευρώ (€500), γιατί αφενός δημιουργείται κουλτούρα συμμόρφωσης και αφετέρου επιτυγχάνεται η διατήρηση επικαιροποιημένων στοιχείων στο μητρώο του Εφόρου Εταιρειών και Διανοητικής Ιδιοκτησίας, ώστε να διασφαλίζεται η αξιοπιστία του. Επ’ αυτού, επισήμανε ότι η αποτελεσματικότητα της υφιστάμενης ρύθμισης προκύπτει από το γεγονός ότι οι περιπτώσεις εκπρόθεσμης καταχώρισης ετήσιων εκθέσεων μειώθηκαν σημαντικά από την ημερομηνία κατά την οποία τέθηκε σε ισχύ η διάταξη για επιβολή της υπό αναφορά χρηματικής επιβάρυνσης. Παράλληλα, ενημέρωσε την επιτροπή ότι με βάση την ισχύουσα λογιστική Οδηγία της Ευρωπαϊκής Ένωσης όλες οι εγγεγραμμένες εταιρείες στο μητρώο του Εφόρου Εταιρειών και Διανοητικής Ιδιοκτησίας οφείλουν να υποβάλλουν στον Έφορο Εταιρειών και Διανοητικής Ιδιοκτησίας την ετήσια έκθεσή τους το αργότερο εντός δώδεκα (12) μηνών από την ημερομηνία που ολοκληρώνουν και κλείνουν τους λογαριασμούς τους. Ωστόσο, η ίδια εκπρόσωπος αναγνώρισε ότι η εκπρόθεσμη καταχώριση ετήσιων εκθέσεων σχετίζεται με τη δυσκολία ανταπόκρισης στην υποχρέωση καταχώρισης των εξελεγμένων λογαριασμών μαζί με την ετήσια έκθεση.

Ο εκπρόσωπος του Υπουργείου Οικονομικών συμφώνησε με τη θέση της εκπροσώπου του Υπουργείου Ενέργειας, Εμπορίου και Βιομηχανίας, επισημαίνοντας ότι το ποσό των εκατό πενήντα ευρώ (€150) που προβλέπεται από τις πρόνοιες της πρότασης νόμου ενδέχεται να μην είναι αποτρεπτικό σε ό,τι αφορά την εκπρόθεσμη καταχώριση της ετήσιας έκθεσης.

Ο εκπρόσωπος του ΣΕΛΚ συμφώνησε με τους σκοπούς και τις επιδιώξεις της πρότασης νόμου. Ο ίδιος εκπρόσωπος τόνισε τη σημασία της συμμόρφωσης με τη λογιστική Οδηγία της Ευρωπαϊκής Ένωσης, σημειώνοντας εντούτοις ότι οι διατάξεις του περί Εταιρειών Νόμου, οι οποίες ρυθμίζουν την προθεσμία καταχώρισης των ετήσιων εκθέσεων σε συνδυασμό με την υποχρέωση καταχώρισής τους μαζί με τους εξελεγμένους λογαριασμούς των εταιρειών, οδηγούν τις εταιρείες σε μη έγκαιρη συμμόρφωση και χρήζουν εκσυγχρονισμού.

Ο εκπρόσωπος του Παγκύπριου Δικηγορικού Συλλόγου συμφώνησε με τις θέσεις του εκπροσώπου του ΣΕΛΚ.

Στο πλαίσιο της συζήτησης της πρότασης νόμου η εκπρόσωπος του Υπουργείου Ενέργειας, Εμπορίου και Βιομηχανίας ενημέρωσε την επιτροπή ότι γίνονται διαβουλεύσεις με τους εμπλεκόμενους φορείς, προκειμένου να εξευρεθεί μία κοινώς αποδεκτή ρύθμιση της υποχρέωσης καταχώρισης της ετήσιας έκθεσης και των οικονομικών καταστάσεων των εταιρειών, ώστε να διευκολυνθούν οι εταιρείες ως προς την έγκαιρη συμμόρφωσή τους με τις διατάξεις της νομοθεσίας. Επιπρόσθετα, σημείωσε ότι επί του παρόντος οποιαδήποτε μείωση της χρηματικής επιβάρυνσης δεν είναι πρακτικά εφικτή, διότι δεν θα είναι συμβατή με το μηχανογραφικό σύστημα του Εφόρου Εταιρειών και Διανοητικής Ιδιοκτησίας, και ότι οποιαδήποτε μείωση θα μπορούσε να αποτελέσει αντικείμενο συζήτησης στο πλαίσιο του υπό διαμόρφωση νέου συστήματος μηχανογράφησης, το οποίο θα τεθεί σε εφαρμογή περί τα τέλη του 2025.

Μέλη της επιτροπής εξέφρασαν τους προβληματισμούς τους ως προς το γεγονός ότι η επιβάρυνση επιβάλλεται, δυνάμει της υφιστάμενης νομοθεσίας, οριζόντια για όλες τις επιχειρήσεις ανεξαρτήτως μεγέθους και ότι ενδεχομένως αυτό να συνιστά διάκριση σε βάρος των μικρών επιχειρήσεων. Επιπρόσθετα, τα μέλη της επιτροπής σημείωσαν ότι οι υφιστάμενες ρυθμίσεις χρήζουν άμεσης αναθεώρησης και όχι σε μεταγενέστερο χρόνο, κατά την εφαρμογή του νέου μηχανογραφικού συστήματος, αφού η μη συμμόρφωση με αυτές, με παραδοχή της αρμόδιας αρχής, είναι πρακτικά δύσκολη.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της στην ολομέλεια του σώματος.

Σημειώνεται ότι, σε περίπτωση ψήφισης της πρότασης νόμου σε νόμο, πρέπει να τροποποιηθεί ο τίτλος της, ώστε να αναφέρεται ως ο «Ο περί Εταιρειών (Τροποποιητικός) Νόμος του 2024».

13 Φεβρουαρίου 2024

Αρ. Φακ.: 23.02.064.071-2023

ΑΔ/ΘΗ/ΘΚ